Diari Oficial de la Generalitat Valenciana


Sumari del DOGV 7923, del 23-11-2016 (2016/9202)

RESOLUCIÓ de 17 de novembre de 2016, del conseller d'Hisenda i Model Econòmic, per la qual es procedeix a publicar l'Acord del Consell, de 10 de juny de 2016, d'acceptació de la cessió gratuïta de la parcel·la B, de 8.118 m² de superfície, sítia en el Pla parcial de l'àrea NPT-6 Ciutat de les Ciències, efectuada per les entitats EMTRE i EMSHI, així com la ratificació per l'Ajuntament de València de la cessió de la parcel·la mencionada, i també de les parcel·les A i C de 33.236 m² i 4.353 m², respectivament, cedides al seu dia pel Consell Metropolita de l'Horta.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7923

Data del DOGV
:   23-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9202


Data del document
:   17-11-2016

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 17 de novembre de 2016, del conseller d'Hisenda i Model Econòmic, per la qual es procedeix a publicar l'Acord del Consell, de 10 de juny de 2016, d'acceptació de la cessió gratuïta de la parcel·la B, de 8.118 m² de superfície, sítia en el Pla parcial de l'àrea NPT-6 Ciutat de les Ciències, efectuada per les entitats EMTRE i EMSHI, així com la ratificació per l'Ajuntament de València de la cessió de la parcel·la mencionada, i també de les parcel·les A i C de 33.236 m² i 4.353 m², respectivament, cedides al seu dia pel Consell Metropolita de l'Horta. [2016/9202]  
El Consell, en reunió celebrada el dia 10 de juny de 2016, va aprovar l'Acord d'acceptació de la cessió gratuïta de la parcel·la B, de 8.118 m² de superfície, sítia en el Pla parcial de l'àrea NPT-6 Ciutat de les Ciències, efectuada per les entitats EMTRE i EMSHI, així com la ratificació per l'Ajuntament de València de la cessió de la parcel·la mencionada, i també de les parcel·les A i C de 33.236 m² i 4.353 m², respectivament, cedides al seu dia pel Consell Metropolita de l'Horta.  
L'article 44.2 de la Llei 14/2003, de 10 d'abril, de Patrimoni de la Generalitat, estableix que l'acord d'acceptació de la cessió de béns immobles i drets reals haurà de ser publicat en el Diari Oficial de la Generalitat Valenciana.  
Per això, resolc:  
  
Ordenar la publicació en el Diari Oficial de la Generalitat Valenciana, de l'Acord del Consell de 10 de juny de 2016, pel qual s'accepta la cessió gratuïta de la parcel·la B, de 8.118 m² de superfície, sítia en el Pla parcial de l'àrea NPT-6 Ciutat de les Ciències, efectuada per les entitats EMTRE i EMSHI, així com la ratificació per l'Ajuntament de València de la cessió de la parcel·la mencionada, i també de les parcel·les A i C de 33.236 m² i 4.353 m², respectivament, cedides al seu dia pel Consell Metropolita de l'Horta.  
  
València, 17 de novembre de 2016.- El conseller d'Hisenda i Model Econòmic: Vicent Soler i Marco.  
  
  
Acord de 10 de juny de 2016, pel qual s'autoritza l'acceptació de la cessió gratuïta de la parcel·la B de 8.118 m² de superfície, sítia en el Pla parcial de l'Àrea NPT-6 Ciutat de les Ciències, efectuada per les entitats EMTRE i EMSHI, així com la ratificació per l'Ajuntament de València de la cessió de la parcel·la esmentada, i també de les parcel·les A i C de 33.236 m² i 4.353 m², respectivament, cedides al seu dia pel Consell Metropolità de l'Horta.  
  
Com a conseqüència de l'expedient d'expropiació per a l'execució del Projecte d'eix viari Germans Maristes - Pare Tomás de Montañana - Manuel Candela - Ramon Llull, el Consell Metropolità de l'Horta va adquirir, mitjançant expropiació, diverses finques que conformen les denominades parcel·les A, B i C grafiades en el plànol adjunt.  
Amb posterioritat a la dita expropiació, el Consell Metropolità de l'Horta, mitjançant l'Acord plenari de data 28 de març de 1994 va acordar:  
- Donar d'alta en l'Inventari de Béns del Consell Metropolità de l'Horta les parcel·les resultants de l'expropiació per a l'execució del Projecte d'eix viari Germans Maristes - Pare Tomás de Montañana - Manuel Candela - Ramon Llull.  
- Agrupar les parcel·les esmentades constituint una finca única, que respon a la descripció següent: parcel·la irregular de 45.707 m² de superfície, de naturalesa urbana, de manera triangular, definida pels següents límits:  
Nord: carrer de la Junta de Murs i Valls, passeig de les Moreres.  
Est: zona GSP-2 del pla parcial NPT-6, que coincideix amb el límit est de les parcel·les agrupades següents, de nord a sud: C-130, C-132, C-124, C-117, C-121, C-122 i C-123.  
Sud-oest: autopista del Saler (el vèrtex de la parcel·la està en l'encreuament de l'autopista del Saler amb el carrer de la Junta de Murs i Valls).  
- Segregar de la finca anteriorment assenyalada les parcel·les següents:  
Parcel·la A: parcel·la irregular, de 33.236 m² de superfície, de naturalesa urbana, de forma triangular, definida pels límits següents:  
Nord: carrer de la Junta de Murs i Valls, passeig de les Moreres.  
Est: parcel·la B a segregar, que coincideix amb el vial de l'eix viari Germans Maristes - Pare Tomás de Montañana - Manuel Candela - Ramon Llull.  
Sud-oest: autopista del Saler (el vèrtex de la parcel·la està en l'encreuament de l'autopista del Saler amb el carrer de la Junta de Murs i Valls).  
Parcel·la B: parcel·la de 8.118 m² de superfície, de naturalesa urbana, que coincideix amb el vial de l'eix viari Germans Maristes - Pare Tomás de Montañana - Manuel Candela - Ramon Llull, en una longitud mitjana aproximada de 200 m i una amplària de 40 m, definida pels límits següents:  
Nord: prolongació de l'eix viari a què s'ha fet referència.  
Sud: prolongació de l'eix viari a què s'ha fet referència  
Est: parcel·la C.  
Oest: parcel·la A.  
Parcel·la C: parcel·la irregular, de 4.353 m² de superfície, de naturalesa urbana, en forma de «(« definida pels límits següents:  
Nord: passeig de les Moreres.  
Sud: autopista del Saler.  
Oest: parcel·la B a segregar, que coincideix amb l'eix viari Germans Maristes - Pare Tomás de Montañana - Manuel Candela - Ramon Llull.  
  
Est: zona GSP-2 del pla parcial NPT-6, que coincideix amb el límit est de les parcel·les agrupades següents, de nord a sud: C-130, C-132, C-124, C-117, C-121, C-122 i C-123.  
- Cedir a títol gratuït a la Generalitat les parcel·les A i C de 33.236 m² i 4.353 m² respectivament, definides en l'acord anterior, perquè la Generalitat execute les determinacions urbanístiques incloses en el pla parcial que ordena l'àrea NPT-6, camí de les Moreres I, del sòl urbanitzable no programat (SUNP) del Pla General d'Ordenació Urbana de València, aprovat definitivament el 21 de gener de 1994, i donar-les de baixa en l'Inventari de Béns, el Consell Metropolità de l'Horta.  
  
Les dites parcel·les van ser acceptades per la Generalitat mitjançant el Decret 110/1994, de 21 de juny, del Consell, i consten en l'Inventari General de Béns i Drets de la Generalitat amb el codi 46/250/223/000.  
  
Mitjançant la Llei 8 de 1999, de 3 de desembre, es va procedir a la supressió de l'àrea metropolitana de l'Horta. En l'article 2 es crea una Comissió Mixta Paritària per a portar a cap les transferències del personal del Consell Metropolità de l'Horta, així com dels seus mitjans patrimonials, materials i financers. L'article 2 esmentat continua indicant que «pel que fa als mitjans patrimonials, materials i financers, les transferències es faran de conformitat amb les relacions de dret públic o privat adquirides per l'ens metropolità en l'exercici de les seues competències».  
Al seu torn, mitjançant la Llei 2/2001, d'11 de maig, de Creació i Gestió d'Àrees Metropolitanes a la Comunitat Valenciana, es creen l'Entitat Metropolitana de Serveis Hidràulics i l'Entitat Metropolitana per al Tractament de Residus. La disposició addicional tercera de la llei mencionada estableix que les dites entitats se subrogaran a les obligacions que haguera adquirit l'extint Consell Metropolità de l'Horta amb el seu personal i el succeirà en la titularitat dels mitjans personals. En la disposició derogatòria deroga expressament la Llei 8/1999, de 3 de desembre.  
El Consell, en la reunió celebrada el dia 8 de gener de 2002, va aprovar inicialment les propostes de transferència del personal i dels béns, drets i obligacions de l'extint Consell Metropolità de l'Horta a l'Entitat Metropolitana de Serveis Hidràulics i a l'Entitat Metropolitana per al Tractament de Residus.  
Mitjançant l'Acord del Govern Valencià de 23 de maig de 2002, s'aprova definitivament les propostes de transferència del personal, dels béns, drets i obligacions de l'extint Consell Metropolità de l'Horta a les entitats anteriorment assenyalades.  
En conseqüència, i de conformitat amb allò anteriorment assenyalat, hi ha dos organismes que han assumit les competències en matèria de béns i drets de l'extint Consell Metropolità de l'Horta als quals competeix la regularització de la situació jurídica de les parcel·les objecte de cessió, mitjançant la inscripció registral de les actes de pagament i ocupació, per mitjà de les qual va adquirir al seu dia els terrenys cedits posteriorment a la Generalitat, o facilitant la dita inscripció a la Generalitat.  
La mercantil CACSA ha emés un informe on fa constar que el pla parcial de l'àrea NPT-6 Ciutat de les Ciències recollia l'execució del viaducte denominat eix viari Tomás de Montañana - Germans Maristes, que permetera una connexió entre les zones limítrofes de l'àrea.  
  
L'informe esmentat continua assenyalant que, segons l'objectiu del pla parcial, es va dissenyar el viaducte i sota aquest la connexió estructural, estètica i funcional dels elements a ambdós costats de la parcel·la i es va aconseguir amb això una comunicació directa de tot el complex de la Ciutat de les Arts i les Ciències.  
Com a resum de l'informe es manifesta que la parcel·la B, en concret l'espai situat sota els taulers del viaducte, ha quedat integrada en el conjunt dels terrenys de la Ciutat de les Arts i les Ciències, i manté, aquesta, una continuïtat física amb les parcel·les A i C limítrofes.  
  
Per tot el que s'ha exposat i amb la finalitat de regularitzar la situació jurídica de la totalitat dels terrenys de la Ciutat de les Arts i les Ciències, expropiats al seu dia pel Consell Metropolità de l'Horta; atés que, tant amb l'Entitat Metropolitana de Serveis Hidràulics com amb l'Entitat Metropolitana per al Tractament de Residus s'han subrogat als drets i obligacions de l'extint Consell Metropolità de l'Horta, segons la Llei 2/2001, d'11 de maig, i amb la finalitat de disposar la Generalitat de la superfície total de terreny, destinat actualment a la Ciutat de les Arts i les Ciències, la Conselleria d'Hisenda i Administració Pública, mitjançant uns oficis de data 31 d'octubre de 2011, va sol·licitar de les entitats EMTRE i EMSHI que, amb la tramitació prèvia del corresponent expedient, s'adoptara un acord pel qual es cedira de manera gratuïta a la Generalitat la propietat de la parcel·la B, la qual, segons l'acord adoptat pel Consell Metropolità de l'Horta, mitjançant l'Acord plenari de data 28 de març de 1994, té la descripció indicada anteriorment.  
  
Com a conseqüència d'això anterior, l'Assemblea de l'Entitat Metropolitana de Serveis Hidràulics, en la seua reunió de 19 de juny de 2012, i l'Assemblea de l'Entitat Metropolitana per al Tractament de Residus, en la seua reunió de 19 de juny de 2012, van acordar la cessió a la Generalitat dels drets que en copropietat tenien sobre la parcel·la B. Ambdós acords condicionen la cessió a l'acceptació pel Consell de la Generalitat Valenciana, així com a l'acceptació del compromís de la Generalitat d'assumir qualsevol indemnització que fóra procedent com a conseqüència de sentències provocades per recursos contra el projecte d'expropiació i relació de béns i drets afectats per l'execució de l'eix viari Germans Maristes - Pare Tomás de Montañana - Manuel Candela - Ramon Llull, així com contra la seua posterior execució, sempre que siguen d'afectats de l'àmbit de la cessió a la Generalitat Valenciana. I al compliment indefinit dels fins.  
Al seu torn, l'Ajuntament de València, al·legant la seua condició d'administració expropiant, mitjançant acords adoptats per la Junta de Govern, en sessions celebrades els dies 13 de setembre de 2013 i 15 de maig de 2015, va acordar ratificar les cessions efectuades a la Generalitat, pel Consell Metropolità de l'Horta, de les parcel·les A,B i C, anteriorment assenyalades.  
L'acceptació de les esmentades cessions s'han d'efectuar de conformitat amb el que disposa l'article 44 de la Llei 14/2003, de 10 d'abril, de Patrimoni de la Generalitat. Aquest article estableix que la competència per a l'acceptació correspon al conseller d'Hisenda i Model Econòmic, així i tot ha d'entendre's que l'aprovació d'aquestes és competència del Consell, quan, en aquest cas, els acords adoptats per les assemblees de les entitats EMTRE i EMSHI en el seu punt tercer, condicionen la cessió a l'acceptació d'aquesta pel Consell de la Generalitat. En conseqüència, és competència del Consell tant l'acceptació de la ratificació per l'Ajuntament de València de la cessió de les parcel·les A, B i C, com la cessió de la parcel·la B, de 8.118 m² de superfície, cedida per les entitats EMTRE i EMSHI.  
De conformitat amb els informes que consten en l'expedient i en virtut del que disposa la Llei 14/2003, de 10 d'abril, de Patrimoni de la Generalitat Valenciana, a proposta del conseller d'Hisenda i Model Econòmic, el Consell  
ACORDA  
  
Primer  
Acceptar la cessió gratuïta realitzada per l'Entitat Metropolitana de Serveis Hidràulics i l'Entitat Metropolitana per al Tractament de Residus del dret de propietat que, en condomini tenen sobre la denominada parcel·la B, de 8.118 m² de superfície, de naturalesa urbana, que coincideix amb la projecció sobre el sòl de l'eix viari Germans Maristes - Pare Tomás de Montañana - Manuel Candela - Ramon Llull, en una longitud mitjana aproximada de 200 m i una amplària de 40 m, definida pels següents límits: nord: prolongació de l'eix viari a què s'ha fet referència; sud: prolongació de l'eix viari a què s'ha fet referència; est: parcel·la C a segregar, i oest: parcel·la A.  
Acceptar igualment la ratificació de la cessió de les parcel·les A, B i C, efectuada per l'Ajuntament de València, mitjançant acords adoptats per la Junta de Govern, en sessions celebrades els dies 13 de setembre de 2013 i 15 de maig de 2015. En els dits acords es posa de manifest que s'ha d'afectar al servei públic competència de la Generalitat, concretament la Ciutat de les Arts i les Ciències, i que la Generalitat podrà acordar que la gestió es faça a través de CACSA, empresa pública de la Generalitat en l'objecte social de la qual està la gestió de la Ciutat de les Arts i les Ciències de València.  
  
  
Segon  
La cessió de les parcel·les efectuada pels organismes cedents i ratificada per l'Ajuntament de València es fa amb la finalitat de regularitzar la situació jurídica de la totalitat dels terrenys de la Ciutat de les Arts i les Ciències, objecte del present acord.  
  
Tercer  
La Generalitat accepta la condició imposada per l'Ajuntament de València de regularitzar la situació de l'eix viari Germans Maristes - Pare Tomás de Montañana - Manuel Candela - Ramon Llull, mitjançant la posterior cessió a l'Ajuntament del dret de vol de la parcel·la B, que permeta separar els terrenys destinats a la Ciutat de les Arts i les Ciències de l'eix viari Germans Maristes - Pare Tomás de Montañana - Manuel Candela - Ramon Llull.  
  
Quart  
La Generalitat, de conformitat amb la condició imposada per les entitats EMTRE i EMSHI, en els seus acords de cessió, adquireix el compromís de mantenir les parcel·les afectades al servei públic competència de la Generalitat i ús per al qual es cedeixen, i haurà de destinar els immobles al compliment indefinit dels fins de la cessió.  
Igualment, i de conformitat amb la condició imposada per les entitats esmentades, es compromet a assumir qualsevol indemnització que corresponguera com a conseqüència de les sentències provocades pels recursos contra el Projecte d'expropiació i relació de béns i drets afectats per l'execució de l'eix viari Germans Maristes - Pare Tomás de Montañana - Manuel Candela - Ramon Llull, així com amb la posterior execució, sempre que siguen d'afectats de l'àmbit de la cessió de la Generalitat de la Comunitat Valenciana.  
  
Cinqué  
Notificar aquesta resolució a les entitats cedents, a l'Ajuntament de València i a CACSA.